
ACTE  ÚNIC 


{L'escena  es  tinterior  d'una  barraca  ben  cons- 
truïda. Tots  els  personatges  van  vestits  se- 
gons els  gitanos  catalans  de  V època  present 
No  obstant, el  Clgaleta,el  Bordet,el  Patracs 
l  el  Batu,  serà  millor  que  portin  americana, 
pera  demostrar  que  són  duna  casta  dlfe- 
renta  dels  demés.  Les  dones,  per  un  Igual) 


ESCENA  PRIMERA 

El  ,Bordet  i  El  Cigaleta 

{El  Cigaleta  amb  un  vidre  està  rascant  un 
bastó.  Pausa,) 

EL  BORDET  {dcs  de  la  porta  del  carrer) 
Què  hi  ha,  Cigaleta? 

EL  CIGALETA 

Mira,  m'estic  arreglant  el  gaiatu. 

EL  BORDET 

I  els  teus  batus,  ont  són? 

EL  CIQALETA 

La  mare  es  a  la  plaça  a  dir  bones-ventures. 

EL  BORDET 

Valdria  més  que  vengués.  Els  de  la  vostra  famí- 
lia sempre  fareu  el  mateix. 

EL  CIGALETA 

Ai !  Bordet,  que'ls  de  ma  familia  són  ben  cas- 
tiços;  no  n'hi  tenim  d'entrevessats  com  vosaltres. 

EL  BORDET 

No  diguis.  Deu  et  dongui  una  bona  mort,  que 
prou  cameles  a  la  mcceta  del  Saloma. 

EL  CIGALETA 

Ai !  que  es  la  més  barbi  del  Pla. 

EL  BORDET 


Com  a  guapesa,  ua;  però,  mau...  que  es  una 
xiví  que...  mau.  Mutxel,  que  ve  el  Saloma. 

ESCENA  II 

Els  mateixos,  més  El  Saloma  i  El  Tapat 

(El  Saloma  i  el  Tapat  entren,  bo  i  enraonant, 
per  la  porta  del  carrer,) 

EL  ciGALETA  {Intrigat  i  amb  súplica) 

Qaribela  això  de  la  moça:  Ai!  quin  neguit, 
Bordet!... 

EL  SALOMA 

{indiferent  als  que  fil  ha  a  Vescena,  parla  amb 
el  Tapat) 

Parla  molt,  i,  total,  res.  No  s'hi  pot  fer  cap  ne- 
goci amb  el  Patracs. 

EL  BORDET 

{que  no  ha  contestat  res  al  Cigaleta,  i  per  dis- 
treure la  resposta) 

Què  teniu,  Saloma? 

EL  SALOMA 

Ai,  mareta!  Que  hi  hagi  homens  amb  tant  mala 
ba!  Ja  me'l  veia  aquí  a  casa;  amb  les  mans  del  da- 
vant semblava  que'm  deia:  «Saloma,  vull  venir.» 
Maleida  siga  la  seva... 

EL  CIGALETA 

Ai,  rhomC;  no  maleiu  la  raça,  que  us  podria 
venir  un  càstic  de  part  del  bene. 

EL  SALOMA 

El  càstic  ja  me  l'ha  enviat  el  dimoni,  fent-me 
escoltar  el  Patracs :  un  cavallet  de  vuit  pams,  més 
salau  que  una  noia  de  quinze  anys!  Ai,  la  mare, 
quina  bestioleta  més  hermosa!  Ja  teníem  la  co- 
rriola  feta,  quan  se  presenta  el  Patracs,  amb  una 
fortor  de  panyalí  que  fins  el  Tapat  la  sentia.  El 
busnó  ja  estava  a  punt  d'adinyar-nos  el  cavall. 
Ell,  el  Patracs,  que  així's  pugui  veure  escaldat  de 
vuit  bandes,  creient-se  que  nosaltres  veníem  el 
cavallet,  comença  a  dir  que  era  tant  baril,  que  se'n 
podrien  treure  nou  unces...  Ai!  Quan  el  busnó  va 
sentir  allò  de  les  nou  unces,  tot  era  mirar-se  el 
cavallet!  Mala  fi  fassi  ell  i  tots  els  seus! 

EL  CIGALETA 

Ai,  Saloma!  Quina  mala  atxip  teniu  els  de  la 
vostra  família! 

EL  BORDET 

Es  que  no  n'hi  ha  per  menos.  Ai,  quina  gen- 
tota!  Aont  se  fiquen  ells  tot  s'esguerra. 

EL  SALOMA 

Si  aquest  ho  ha  sentit...  Oi;  Tapat? 

EL  TAPAT  {es  sord) 
Ah,  sí.  Que  no  anem  a  jalà? 

EL  CIOALETA 

Ai,  l'home!  Els  nostres  no  ho  han  fet  mai  de 
preguntar  a  un  sord  si  havia  sentit  una  cosa. 

EL  SALOMA 

Pel  negoci  no  ho  es  mai  de  sord,  el  Tapat! 

EL  BORDET 

Ja  farem  la  revenja!  Us  juro,  Saloma,  que  d'ençà 
que  tenim  aquesta  gent  per  aquí,  tot  va  malament. 
No  més  se  senten  a  dir  que  desgracies.  I  es  que 
donen  molt  mal.  Saben  tant  de  bruixeria,  que... 
Ai!  em  fan  més  por  que'l  dimoni. 

EL  CIOALETA 

Ai,  no!  Per  la  salut  dels  meus  morts,  que  no  hi 
ha  gent  com  la  nostra! 

EL  SALOMA 

Si  US  treuen  de  tot  arreu.  Si  enlloc  us  volen. 
Sempre  haveu  de  fugir. 

EL  BORDET 

No  més  saben  de  cantar,  això  sí;  cada  un  d'ells 
es  un  rossinyol ! 

EL  CIGALETA 

Que  no'ns  volen?  Nosaltres  som  els  que  fugim. 
No  corrent  món  s'encomana  la  misèria,  com  a  vos- 
altres, que  aviat  no  sabreu  de  qui  veniu. 

EL  TAPAT 

Saloma,  que  no  jaiem? 

EL  SALOMA 

Ai,  quina  gana  habilles! 

EL  TAPAT 

Desseguida? 

EL  SALOMA  {ü  Vorella  del  Tapat) 
Ara  vindran  les  dònes. 

EL  BORDET 

Sí,  que  ja  es  tard.  Jo  m'atxalo  cap  a  la  quer,  per- 
què si  ella  no  ha  portat  res  no  sé  pas  de  què 
jalarem. 

EL  SALOMA 

El  mateix  te  dic.  Maleit  siga  aquell  Patracs!... 

EL  BORDET 

M'atxalo! 

EL  SALOMA 

Veies  si  trobes  algun  xuquelet.  Pregunta-ho  al 
Buturutus,  perquè  be  haurem  d'anar  al  Pla. 

EL  TAPAT 

Be,  que  anem  a  jalà? 

EL  SALOMA 

Calla!  Aixís  te  tornessis  sord  de  la  boca! 

EL  BORDET  (SOrtiut) 

Salut! 

EL  SALOMA 

Adeu,  noi,  adeu.  Si  veus  an  aquelles,  digue-ls 
que  vinguin  desseguida. 

ESCENA  III 
Els  mateixos  menys  el  Bordet 

el  cigaleta 

Perquè  hi  aneu  tant  amb  el  Tapat,  essent  tant 
sord?  No  sé  com  vos  l'endueu,  a  fer  negoci. 

EL  SALOMA 

Perquè  es  un  home  que  té  un  cop  d'ull  pel 
bestiar  que  no  hi  ha  cap  menescal  que'l  guanyi. 
Ah,  si  ell  tingués  lletra!... 

EL  CIGALETA 

Què'n  faria  de  la  lletra?  La  vista  es  el  tot,  d'a- 
questes coses.  El  meu  pare  sí,  que  té  una  llambre- 

gada,  que  tapat  d'ulls  sab  trobar  qualsevol  mal: 
que  de  mitja  hora  lluny  ja  veu  si  la  bèstia  té  una 
sobrecanya.  D'això'n  dic  pupila.  I  de  remeis,  ni 
cap  metge  de  persones  ne  sab  tants. 

EL  SALOMA 

Ja  sento  la  dóna  com  baladreja  amb  la  moça. 


ESCENA  IV 
Els  mateixos,  més  la  Dadatta  i  la  Xivet 

LA  DADATTA  {ü  lü  XiVCt) 

Mira  que'm  faràs  patir  del  fetge! 

LA  XIVET  (acalorada) 

Ai,  mareta!  Anar  amb  vos  pel  món  ja  es  una 
bona  pena! 

EL  SALOMA 

Si  no  pot  fer-hi  més!  No  callarà  ni  quan  sigui 
mulé. 

LA  DADATTA 

No  callaré!  No  callaré!  El  dia  que  jo  calli,  de 
què  jalareu?  Mala  negada  fassin  la  gent!  Les  co- 
ses s'han  d'enraonar!  Es  que  aquesta  barjaula'm 

fa  fugir  de  fogó!  Tinc  la  busní  cujabada,  que  ja 
m'adinyava  les  tres  peles,  i  ella  me  l'ha  esverada. 
No  cridis,  no  renyis.  Calla,  encara;  dona-m  una 
maledicció!  Ja  callaré,  ja.  Ja  callaré! 

El  sALOMA  {al  Cigaleta) 
Què't  sembla?  La  deixo  enraonar? 

EL  CIGALETA 

Ai,  per  mos  mulés;  la  dóna,  quina  atxip  habilla! 

LA  DADATTA  {que  hü  seutit  al  Cigaleta) 

Què  remuga  aquest  posturetes?  Valdria  més 
que  se  n'anés  amb  els  seus,  que  d'ençà  que  co- 
rren per  aquí  sembla  que  no  més  ens  rondin  es- 
perits dolents.  {Pel  Tapat,  que  estona  fa  que 
dorm,)  I  aquell,  mira  com  subinya!  Ai:  la  Mare 
de  Deu,  quina  gent! 

EL  SALOMA 

Deixa-1  dormir,  dóna,  que  dorm  la  carpanta. 

{El  Tapat  badalla.) 

EL  CIGALETA 

Ai !  Ni  mai  que  la  meva  gent  fos  com  la  vostra! 

LA  XIVET 

Ah!  Sí?  I  doncs,  per  què'm  cameles? 

EL  CIGALETA 

Perquè  una  flor  fa  bonic  encara  que  sigui  en 
mitg  d'un  femer. 


20 


j.  VALLMITJANA 


EL  SALOMA 

Aixís  te  puguis  jalà  una  pul,  que  la  nostra  gent 
es  ben  honrada.  Als  nostres  no'ls  treuen  per 
lladres. 

EL  CIGALETA  ^ 

Això  d'honrats,  jo  no  puc  pas  dir-ho. 

LA  XIVET 

I  per  què,  no  pots  dir-ho? 

EL  CIGALETA 

Hi  ha  coses  que  fan  vergonya  tornar-les  a  dir. 

LA  XIVET 

El  dimoni  se't  pugui  menjar  el  fetge! 

EL  CIGALETA 

Per  tu  va,  ja  que  garibeles  tant! 

EL  SALOMA 

Mira  ben  be'l  que  dius,  perquè  d'un  cop  de 
cat  et  rompré  el  garó! 

LA  DADATTA  {menaçaíit'lo) 
Ta  mare  dèu  ser  la  deshonrada. 

EL  CIGALETA 

Per  mos  mulés,  no'm  toqueu  la  mareta,  que  si 
el  batu  se  n'entera's  cansarà  de  fer  desgracies. 

EL  SALOMA 

Tant  de  tu  com  dels  teus,  no'n  tinc  ni  pera  co- 
mençar; mala  gentota!  Fuig  d'aquí!  ho  sents?  Fuig! 

EL  CIGALETA 

Ai;  Xivet,  que'l  teu  pare'm  treu! 

LA  DADATTA 

I  jo  també!  Mala  fi  fassis!  que  sou  la  desgracia 
de  tots  nosaltres!  Gent  borratxa!  Xerraires!  Brui- 
xots! Ai!  que  de  pensar-hi,  jo  m'esgarrifo  de  fred! 

EL  CIGALETA 

Jo  no  dic  res!  Es  el  Bordet! 

EL  SALOMA 

El  Bordet,  dius?  Aixís  el  butxí  li  talli  el  garó! 
I  què  t'ha  dit,  aquell  maleit?  Aixís  un  goç  rabiós 
el  mossegui  al  sortir  de  casa  seva,  i  un  tren  el 
fassi  en  trenta  mil  troços.  Digues? 

LA  XIVET 

Ai,  el  mal  home!  Aixís  se  pugui  veure  rosegat 
de  formigues,  que  ell  me  va  dir  que  tu,  no  més 
me  volies  per  fer-me  fugir  dels  batus. 

EL  TAPAT  (tot  estirant-se  i  badallant) 
Què  fem?  Que  no  hem  de  jalà,  avui? 

EL  CIGALETA  {anant-se'n  tot  determinat) 
Jo  m'atxalo  a  dir-ho  al  meu  batu, 

EL  SALOMA 


I  jo  a  buscar  aquell  porc  del  Bordet,  per  obrir- 
lo  de  dalt  a  baix  com  un  esparritxól 


ESCENA  V 

LA  DaDATTA,  la  XiVET  i  EL  TaPAT 
LA  DADATTA 

Ho  veus,  filleta,  com  són  mala  gent? 

LA  XlVET 

Sí;  mare;  però  jo  me  l'estimo;  sab  tant  de  cantar! 

LA  DADATTA 

De  cantar  menjaràs.  Són  gent  que  no  estimen. 
Que  no  veus  que  sempre  van  de  poble  en  poble? 

LA  XIVET 

Això  es  el  que  jo  voldria! 

EL  TAPAT 

Però,  ont  es  el  Saloma?  Jo  tinc  gana. 

LA  DADATTA 

Mira  si  al  calaix  de  la  taula  hi  ha  un  troç  de 
manrç, 

EL  TAPAT 

Què  dius,  Dadatta? 

LA  DADATTA 

Cada  dia  sou  més  sord. 

EL  TAPAT 

I  tinc  més  gana. 

LA  XIVET 

{busca  pel  calaix  de  la  taula  i  treu  un  troç  de  pa) 
Teniu,  mentres  tant. 

EL  TAPAT  {bo  i  menjant) 
Ont  es  el  Saloma? 

{La  Dadatta  amida  puntes  amb  una  mitja 
cana) 

LA  XIVET 

Ha  sortit.  Ha  anat  a  buscar  el  Bordet. 

EL  TAPAT 

Potser  portarà  algun  xuquelet,  que'ns  vindrà  be, 
perquè  estem  najabats. 

LA  DADATTA 

No  sé  què  li  pot  haver  dit,  aquell  escaldat. 

LA  XIVET 

Ai,  quina  pena  tinç. 

ESCENA  VI 
Els  mateixos,  més  el  Patracs 

EL  patracs 

{des  de  la  porta  del  carrer  fa  un  xiulet) 
Ei,  bona  gent!  Que  heu  vist  el  Cigaleta? 

LA  DADATTA 

Ni  mai,  que  l'haguessim  vist. 

EL  PATRACS 

Ai,  la  dóna!  Prou  camela  la  vostra  filleta! 

LA  DADATTA 

Que'n  cameli  una  dels  vostres. 

EL  PATRACS 

Sort  que'n  vulgui,  que  el  seu  batu  té  una  cule- 
bra  plena  de  dobles  de  quatre,  totes  d'or,  i  més 
de  sis  caps  de  bestiar,  que  no  baixen  de  cinc  un- 
ces,  mal  venuts.  Això  es  el  que  us  dic,  que  es  el 
caló  més  barbaló  de  tots  nosaltres. 

LA  DADATTA 

Si  es  ric,  que  se'ls  guardi,  que  jo'm  guardaré  la 
moça. 

LA  XIVET 

Mare,  que  jo  me  l'estimo. 

EL  PATRACS 

Si  ve,  digueu-li  que  el  seu  batu  l'espera.  Avant. 

LA  DADATTA 

Te'n  vaS;  ja,  Patracs? 

EL  PATRACS 

Sí;  m'atxalo  a  fer  unes  quartilles  a  casa  d'uns 
senyors  que  el  cotxero  es  amic  meu. 

LA  DADATTA 

De  totes  maneres,  si  veus  el  Cigaleta,  digue-li 
que  s'ha  deixat  el  bastó! 

{El  Patracs  se'n  va.) 

EL  TAPAT 

Què  vol  aquest? 

LA  XIVET 

Busca  el  Cigaleta. 

EL  TAPAT  {anant-se' n) 

Jo  me'n  vaig  a  la  taverna,  a  veure  si  trobo  el 
teu  batu. 

ESCENA  VII 
La  Dadatta,  la  Xivet  i  el  Bordet 

la  dadatta 
Ai,  l'home;  no  calla  mai. 

EL  BOKDET  (des  del  portal) 

Ei,  ont  són  els  homes  d'aquesta  casa?  (Les  do- 
nes no  contesten;  fan  mala  cara.)  Mestressa!  Tu, 
moça,  ont  tens  aquell  lleganyós? 

LA  XIVET  (sense  mirar-se' l) 
A  tu't  buscava  el  pare. 

LA  DADATTA  (omb  malicía) 
Espera-t,  que  potser  vindrà. 

EL  BORDET 

Ca!  No  puc!  Me'n  vaig  a  la  taverna  a  menjar, 
que  es  tard.  Què?  que  tant  mateix  te  n'aniras  amb 
aquell  xavó?  I  vos,  ja  cal  que  vigileu;  no  us  en 
fieu  d'aquesta  gentota! 

LA  XIVET 

(no  podent  dissimular  el  seu  enuig) 
De  tu,  no'ns  hem  de  fiar,  poca-vergonya! 

EL  BORDET 

Ai,  la  noia!  Què  dius,  ara?  Perquè  m'ho  dius 
això? 

LA  XIVET 

Perquè  ets  un  crestets,  que  més  valdria  que  vi- 
gilessis la  teva  busní,  que  sempre  està  amb  el  Xin- 
xarrín ! 

EL  BORDET 

Jo,  crestets?  Si  no'n  vinc  de  mena.  Tu  ets  una 
mala  sort. 

LA  DADATTA  {molt  cxcUada) 
I  tu  un  mal  home.  Aixís  un  cranc  te  rosegui 
la  llengua! 

EL  BORDET 

Ai,  per  mos  morts,  i  com  me  maleeix  la  donota, 
que  no  sé  com  no  us  desfaig  a  mossegades.  Ai, 
jo'm  perdria,  però  us  n'heu  de  recordar. 

{Se'n  va  tot  determinat) 

ESCENA  VIII 
La  Dadatta  i  la  Xivet 

la  dadatta 
Sí,  ves-te'n  a  l'infern! 

LA  XIVET 

Aixís  tç  trenquis  el  cap  a  la  primera  ensopegada! 

LA  DADATTA 

Digues:  ont  dèu  ser  ton  pare.  Veus,  si  hagués 
sigut  aquí? 

LA  XIVET 

Ja  us  podeu  pensar  ont  dèu  ser.  A  la  taverna, 
i  allí,  distret,  bevent,  no  dèu  pensar  en  res. 

LA  DADATTA 

Ai,  potser  que  m'hi  arribés,  que  aquest  bord 
no'l  maltractés  i  no  tinguéssim  un  disgust. 

LA  XIYET 

Ai,  sí,  mareta;  aneu-hi,  que'l  batu'n  faria  una! 
ESCENA  IX 

Les  MATEIXES,  MÉS  LA  VeÏNA  PRIMERA 

{La  Dadatta  va  pera  sortir,  i  al  portal  troba 
una  veïna.) 

VEÏNA  PRIMERA 

Aont  vas,  Dadatta? 

LA  DADATTA 

Me'n  vaig  fins  a  la  taverna,  per  si  trobo  el  meu 
rom,  perquè  estem  passant  unes  tribulacions... 


ELS  ZIN-CALÓS 


29 


LA  XIVET 

Ai,  aneu-hi,  mareta! 

VEÏNA  PRIMERA 

Ai,  no'n  sabia  res.  Aneu,  aneu.  {La  Dadaiia 
desapareix)  \  què  us  passa,  Xivet? 

LA  XIVET 

Males  volences. 

VEÏNA  PRIMERA 

Ai,  SÍ!  es  la  diada.  Per  això  he  comprat  quatre 
ciris  i  dues  quartes  d'oli  per  cremar. 

LA  XIVET 

Potser  sí,  que  ho  fa  la  diada. 

VEÏNA  PRIMERA 

Cada  any,  filla,  cada  any  passa  el  mateix.  Re- 
corda-t  de  la  mort  del  pobre  Llari;  i  el  Qaruldo, 
per  aquella  maledicció  de  la  gitana  andalusa, 
veies,  també,  quina  mort  no  va  fer.  Són  diades 
molt  tristes. 

LA  XIVET 

Ai,  Deu  meu!  qui  sab  què'ns  passarà! 

VEÏNA  PRIMERA 


Crema  força  cera  i  oli,  i  no  tinguis  por.  Cap  al 
tard,  te  poses  trista.  Resa  pels  morts,  que  es  la 
diada  que's  revengen  més. 

LA  XIVET 

Quin  fred  tinc,  Mesquita! 

VEÏNA  PRIMERA 

Són  ànimes  que  ronden. 


ESCENA  X 
Les  mateixes,  més  el  Cigaleta 

LA  XIVET 

Sentiu?  Xiula! 

VEÏNA  PRIMERA 

Qui,  xiula? 

LA  XIVET 

Ell,  el  Cigaleta! 

VEÏNA  PRIMERA 

Ai,  filleta,  quina  pena'm  fas!  No  són  gent  de  la 
nostra  casta. 

LA  XIVET 

No  ho  digueu  això.  {Apareix  el  Cigaleta)  Mi- 
reu's-el! Entra,  entra,  que  no  hi  són  els  batus. 

EL  CIGALETA 

Mala  negada  fassin  les  males  llengües! 

VEÏNA  PRIMERA 

Ai,  fillet,  que  fa  més  mal  una  mala  llengua  que 
un  bon  xurí!  Me'n  vaig  a  buscar  cafè. 

LA  XIVET 

Us  en  'neu,  Mosquita?  Veniu  al  vespre. 

VEÏNA  PRIMERA 

Sí,  a  entrada  de  fosc  vindrem  amb  la  Carí  i  la 
Palalets.  Elles  també  portaran  cera  i  oli. 

EL  CIGALETA 

Ai,  quina  diada  més  trista! 

VEÏNA  PRIMERA 

Adeu,  moceta;  adeu,  Cigaleta. 

EL  CIGALETA  I  LA  XIVET 

{simultàniament) 
Adeu.  {La  veïna  surt,) 

ESCENA  XI 
La  Xivet  i  el  Cigaleta 

el  cigaleta 
Ont  són  els  teus  batus? 

LA  XIVET 

A  buscar  el  Bordet  per  arrencar-li  la  llengua, 
i  tu'n  tens  la  culpa.  Què'n  tens  que  dir  de  mi? 

EL  CIGALETA 

Que  fas  cara  a  tots  els  gitanos. 

LA  XIVET 

Ai,  pobre  de  mi,  que  jo  no  he  conegut  mai 
l'orgull. 

EL  CIGALETA 

Però  s'ha  de  conèixer  la  vergonya.  Després 
diuen. 

LA  XIVET 

I  que  diguin! 

EL  CIGALETA 

Doncs,  no.  No  han  de  dir  res,  ho  sents?  no  han 
de  dir  res.  Nosaltres  no  ho  som  així.  No'ns  escol- 

tem  els  entravessats,  i  tu  te'ls  escoltes  encara  que 
siguin  romandinats. 

LA  XIVET 

Jo  m'escolto  a  tothom  sense  mala  idea!  Per  la 
salut  dels  meus  morts,  que  es  la  veritat! 

EL  CIGALETA 

Vina  amb  nosaltres.  Nosaltres  cantem  sempre; 
fugim  per  terres  noves. 

LA  XIVET 

Canta,  cuita;  canta-m  una  cançó  de  les  teves. 

EL  CIGALETA 

Es  mala  diada. 

LA  XIVET 

Així  no  cantis,  no;  potser  ens  vindria  una  des- 
gracia. 

EL  CIGALETA 

Vina,  que  tindrem  tenda  per  nosaltres  dos.  Jo't 
cantaré  tot  el  dia,  i  sentiràs  cantar  els  nostres;  cap 
al  tard,  quan  el  sol  se  mor,  cantem  com  calandries, 
i  segons  ont  ets,  al  mitg  d'un  bosc  o  prop  d'un 
camp,  sentiràs  com  les  ànimes  responen  als  nos- 
tres cants;  i  es  que'ns  escolten. 

LA  XIVET 

Vols  dir  que'ns-e  senten? 

3 

EL  CIGALETA 

No  dic  jo.  Si  acabes  la  cançó  i  sents  una  veu 
fonda  com  si  t'escarnís. 

LA  XIVET 

Me  faria  por. 

EL  CIGALETA 

No  ho  creguis.  Molta  alegria,  perquè  jo  m'es- 
taria al  teu  costat.  Te  recordes  de  la  Consuelo, 
que  va  morir  cantant? 

LA  XIVET 

Diuen  que  després  de  morta  encara  se  sentia  la 
cançó! 

EL  CIGALETA 

Jo  la  vareig  sentir! 

LA  XIVET 

Sí? 

EL  CIGALETA 

Ja  ho  crec.  Ella  s'estava  cantant  fóra  de  la  ten- 
da, perquè'ls  altres  tenien  por  de  la  mestralada, 
que  feia  reblincar  els  arbres,  que  les  branques 
tocaven  a  terra,  quan  d'un  plegat  va  caure  la  pa- 
ret. Ella  va  morir  a  l'acte,  i  el  vent  se'n  va  endur 
la  cançó,  que  se  sentia  lluny  com  si  la  seva  ànima 
fugis  amb  l'últim  cant. 

LA  XIVET 

Pobreta!  Tan  hermosa! 

EL  CIGALETA 

*   Avui  li  cremarem  cera!  Com  t'estimo! 

LA  XIVET 

I  jo,  com  te  vull!  Jo  vindria  amb  tu,  encara  que 
fos  a  l'altra  banda  del  món. 

EL  CIGALETA 

Jo  no't  deixaria  mai.  Vindràs? 

LA  XIVET 

Casada! 

EL  CIGALETA 

Tant  se  val  casada  com  fugitiva! 

LA  XIVET 

Es  que'm  puc  casar,  perquè  soc  honrada.  T'ho 
juro  pels  meus  morts. 

ESCENA  XII 

Els  mateixos,  més  la  Dadatta  i  les  veïnes 
primera,  segona  i  tercera 


LA  DADATTA 

{entrant  tota  esverada,  cridant) 
Noia :  filla  meva,  el  teu  batu  potser  es  mort. 

LA  XIVET 

Però,  què  dieu,  mare? 

LA  DADATTA 

Tal  com  ho  sents,  filla  meva.  (Excitada,)  Diuen 
que  se  n'han  anat  amb  el  Bordet.  S'han  desafiat! 
Reina  del  cel! 

EL  CIGALETA 

Cap  aont  han  anat? 

LA  DADATTA 

A  la  cadena.  Ves-hi :  potser  hi  seràs  a  temps. 
Avisa  la  gent;  però  que  la  justicia  no  se  n'enteri. 

{El  Cigaleta  se  'n  va  corrent) 


ELS  ZIN-CALÓS 


37 


ESCENA  XIII 
Les  mateixes,  menys  el  Cigaleta 

LkxivET  (plorant) 

^  Ai,  mare!  Aquell  mal  home!  Ai,  que'ns  el  ma- 
tarà ! 

LA  DADATTA 

No  m'ho  diguis,  filleta,  que  be  prou  m'ho  penso 
que  tindrem  un  disgust. 

(Al  sentir  els  plors,  entra  la  veïna  segona.) 

VEÏNA  SEGONA 

Què  són  aquests  plors?  Vaia  una  manera  d'uri- 
binyà!  Què  us  passa?  Què  teniu? 


LA  DADATTA 


Cuita!  Avisa  al  teu  rom  que  vagi  a  la  cadena. 
El  nostre  home  i  el  Bordet  han  sortit  desafiats. 


VEÏNA  SEGONA 


El  meu  era  a  la  taverna ;  pots  pensar  que  entre 
tots  no'ls  deixaran  pas  fer  mal. 


VEÏNA  PRIMERA 


Què  teniu?  Ai,  quina  diada! 
(La  veïna  tercera  mira  i  no  diu  res.  En  Patracs 
arriba  tot  esverat  i  des  del  llindar  pregunta:) 

ESCENA  XIV 
Les  mateixes,  més  el  Patracs 


EL  PATRACS 

Que  no  són  aquí? 

LA  DADATTA 

No.  Ves-hi  corrent,  que  no's  perdin. 
el  patracs 

Després  diuen  que  no  més  som  nosaltres  que'ns 
barallem. 

{Se  senten  crits,  que' s  van  acostant,  A  la  porta 
del  carrer  s'hi  reuneixen  molts  gitanos  ho- 
mes, dones,  molta  quitxalleta,  els  quals,  pels 
moviments  que  fan,  descriuen  que  s'acosta 
algun  aconteixement  Encara  la  Falaga  no 
arriba  al  llindar,  que  la  quitxalla  Ja  entra 
a  Vescena,  es  dir,  a  l'interior  de  la  barraca, 
quan  tot  d'una  compareix  la  Falaga,  sos- 
tinguda per  tres  o  quatre  gitanos,  els  quals 
l'aguanten  amb  molt  d'esforç.  Darrera  d'ella 
un  gran  seguiment  de  gitanos.  La  Falaga, 
escabellada  i  amb  rastres  de  sang  a  la  cara, 
està  com  embogida,  fa  esforços  per  deslliu- 
rar-se, buscant  ensems  a  la  Dadatta  i  a  la 

Xivet  La  Dadatta  està  a  la  part  oposada 
de  la  porta,  extranyada  i  esverada  pel  re- 
moreig de  la  multitüt) 


ESCENA  XV 
Els  mateixos,  més  la  Falaga  i  la  multitut 


LA  DADATTA  {cridonf) 

Què  es  aquest  escàndol?  Què  es  aquest  brugit? 

LA  XIVET 

Ai,  que  deuen  dur  el  pare  ferit. 

EL  PATRACS 

Calleu,  que  la  justícia  se'n  pot  enterar,  calleu. 
{Barrejant-se  entre  la  multitüt,  els  recomana 
que  no  fassin  tant  esvalot) 

LA  FALAGA  {omb  veu  excitado) 

Ont  es  aquesta  mala  sort?  Ont  es  la  bruixa  ma- 
leida?  (Al  veure  la  Dadatta,  fa  una  estremitut 
per  tirar-se-li  al  damunt  Naturalment,  els  altres 
la  contenen.)  Deixeu-me  anar,  que  la  vull  fer 
a  troços.  Així  un  cranc  et  rossegui  el  fetge,  mala 
llumí ! 

(La  multitut,  a  cada  maledicció,  fa  un  remo- 
reig d  aturdiment) 

LA  DADATTA  {excitadíssimà) 
Encara  gosa  a  cridar;  la  mala  sang? 

LA  XIVET 

Així  morissis  de  ràbia! 

.  LA  FALAGA 

{que  encara  no  havia  vist  a  la  noia,  que  es 
a  r altra  part  de  V escena,  això  es,  oposada 
a  la  mare) 

Calla,  tu,  mala  engendrada!  Filla  de  mala  casta! 
Així  te  tornis  cega  d'un  raig  d'oli  bullent! 

LA  XIVET  (aturdida) 
Oh,  mare,  quina  maledicció! 

LA  DADATTA 

Maleeix  la  teva  casta,  mala  dóna.  Dóna  del  di- 
moni. {La  multitüt  remoreja.) 

LA  FALAGA 

La  meva  raça?  Renegada!  Entravessada!  Malei- 
da!  Que  no  més  escampes  la  maldat!  Peró't  juro, 
pels  meus  morts,  pels  meus  batus,  que  cauran 
damunt  teu  totes  les  desgracies.  Les  vibres  {Un 
crit  de  consternació  en  la  multitüt)  t'han  de  de- 
voraran vida,  com  jo't  devoraria,  si'm  deixessin 
anar.  Què  dius,  ara?  {Amb  sarcasme.)  Contesta! 
Qui  pagarà  la  vida  del  meu  home,  si  es  mort  pel 
teu?  Eh?  Contesta,  dóna  de  mala  niçaga!  Qui'm 
pagarà  el  mal  que'l  meu  home  m'ha  fet  per  la 

vostra  mala  llengua?  Calleu!  {Dirigint-se  a  la 
multitut)  Mireu's-la!  Mireu's-la!  Talment  veig 
com  els  mals  esperits  l'enrotllen,  volent  endur- 
se-la!  Sí,  sí!  Endueu's-la,  que  rondi  morta  pels 
cementiris!  Que  sofreixi,  després  de  morta,  mil 
vegades  més  del  que  ella  ha  fet  sofrir  a  la  bona 
gent  de  la  terra! 
{Deslliurada  d'un  braç,  tira  sal  damunt  de  la 
mare  i  de  la  filla.  La  multitut  fa  un  remo- 
reig d'esglai,  A  la  Xivet,  que  mentres  la  Fa- 
laga  els  maleta  estava  ja  molt  nerviosa,  li 
ve  un  atac  d'histerisme.) 

LA  DADATTA 

{apercebuda  de  Testat  de  la  noia,  fa  uns  quants 
crits) 

Filla!  Filla  meva! 

LA  FALAGA 

No  cridis,  que  són  els  mals  esperits  que  se  la 
volen  endur.  {Els  uns  aguanten  la  noia,que  amb 
fortes  convulsions  se  reblinca  per  terra.  La  Da- 
datta  fuig  cap  a  Vhabitació.)  Mireu  com  fuig! 
La  por  t'empaita! 

VEÏNA  PRIMERA 

Feu-li  tres  creus  al  pit! 

VEÏNA  SEGONA 

Fulles  de  llorer  beneides! 

VEÏNA  PRIMERA 

Aneu-les  a  buscar! 

VEÏNA  TERCERA 

Porteu  aigua  beneita! 

LA  DADATTA  (toma  amb  un  Crist) 
Poseu-li  el  Crist  al  damunt. 

LA  FALAGA 

No  cal  que  li  feu  res,  perquè  no  li  passarà  fins 
que  hagi  purgat  el  mal.  (A  la  Dadatta)  A  tu, 
que  la  cara  se  t'arruga  de  tanta  maldat;  que't  cau- 
ran les  dents  de  tanta  mentida;  que  talment  sem- 
bla que  t'hagis  alimentat  de  bèsties  verinoses. 
(Amb  tanta  força  com  pot.)  Mala  serpota! 

(La  multitüt  se  remou  esverada.) 

EL  PATRACs  (amb  súplica) 

Falaga,  no  siguis  així !  Mira  que'ns  fas  entristir 
a  tots!  Calma-t!  Pensa  en  la  diada! 

LA  FALAGA 

Mentres  aquestes  dònes  siguin  vives  no  callaré 
mai! 

(La  noia  es  conduida  a  pes  de  braços  a  V habi- 
tació. La  Dadatta  ha  encès  un  ciri  i  tha  po- 
sat aTesgraó,  i,  agenollada,  resa,  LaFalaga, 
estabornida  de  tant  cridar,  s'està  ajeguda 
a  terra,  voltada  de  iots  els  que  la  guarden,) 

ESCENA  XVI 
Els  mateixos  i  el  Cigaleta,  menys  la  Xivet 

EL  ciGALETA  {aniba  esbufegant) 

La  justícia  els  ha  empaitat.  Fugien  com  cavalls 
desbocats.  Saltaven  pels  camps  el  Bordet,  el  Sa- 
loma  i  tots  els  demés  que  hi  havien  anat  perquè 
no's  barallessin.  Ont  es  la  Xivet? 

EL  PATRACS 

Es  allí  dintre.  La  Falaga  li  ha  tirat  una  maledic- 
ció, i  sembla  que  tingui  els  mals  esperits. 

EL  CIGALETA 

Falaga!  (Ploriquejant)  Falaga!  Que  es  la  noia 
que  jo  tant  estimo!  La  que  per  ella  daria  la  meva 
vida!  Treu-li  la  maledicció! 

LA  FALAGA 

NO;  no  l'estimiS;  que  es  dolenta:  no  la  vulgis. 
Fuig-ne  d'aquesta  casa,  que  són  gent  del  dimoni. 

EL  CIGALETA 

No,  Falaga!  Pels  meus  batus,  per  allò  que  més 
estimis,  treu-li  la  maledicció! 

LA  FALAGA 

Fins  que  torni  el  meu  home  i  el  remordiment 
li  fassi  demanar  perdó. 

EL  CIGALETA 

Falaga!  (Suplicant)  Que  jo  l'estimo!  Digueu-li! 
{Als  demés,)  Tu,  digue-li!  {Anant  ont  la  Dadatta 
resa,)  La  dóna,  ont  es  la  vostra  filla? 

EL  PATRACS 

Ara  ve  el  Tapat. 

{Entra  el  Tapat) 

ESCENA  XVII 
Els  mateixos,  més  el  Tapat 

{Tothom  se  remou  molt  ràpidament  i  amb  an- 
sietat) 

EL  PATRACS 

Què  sabeu? 

VEÏNA  PRIMERA 

Ont  són? 

VEÏNA  SEGONA 

Què  ha  passat? 

ALGUNS 

Dieu!  Cuiteu! 

EL  TAPAT 

Són  a  fer  un  jurament. 

LA  FALAGA 

I  el  meu  home,  que  es  mort? 

EL  TAPAT 

No  vindran  encara. 

LA  FALAGA 

Anem-se'n  d'aquí!  Porteu-me  al  costat  dels 
meus  fills,  que  vull  plorar  amb  ells! 
{De  la  cambra  de  la  malalta  entren  i  surten 
veïnes.) 

EL  CIGALETA 

{a  la  Falaga,  que  ja  se'n  va) 
Falaga,  treu  el  mal  de  la  noia! 

LA  FALAGA 

(anant-se' n ;  V ajuden  a  caminar) 

Adéu;  fins  que  torni  el  meu  home. 

{Els  demés  segueixen  la  comitiva.) 

EL  PATRACS 

{a  V orella  del  Tapat) 
Aneu  a  veure  si  els  trobeu. 

EL  TAPAT  (sortint) 
Ara  me  n'hi  vaig. 

ESCENA  XVIII 

La  Dadatta,  el  Cioaleta,  el  Patracs 
i  les  veïnes 

el  cigaleta 

Patracs,  no't  pots  pensar  lo  que  pateixo.  Quines 
ganes  tinc  de  fugir  d'aquesta  ciutat!  Quines  ga- 
nes tinc  d'anar-me'n  altra  vegada  per  les  carre- 
teres. 

EL  PATRACS 

A  trepitjar  pols  blanca? 

EL  CIGALETA 

Sí,  i  trepitjar  els  terroços;  caminar  per  les  mon- 
tanyes;  fer  tenda  per  fóra  dels  pobles! 

EL  PATRACS 

I  pispar  de  nits! 

EL  CIGALETA 

No  més  per  menjar!  Pel  viure!  Quan  no  hi  ha 
altra  cosa,  què  vols  fer? 

EL  PATRACS 

Allò  que  es  al  món  es  de  tots!  La  qüestió  es  no 
fer  cap  mal  a  ningú  i  cujavar  tant  com  se  pugui, 
perquè'ls  busnós  no's  mereixen  altra  cosa  que 
ser  enganyats! 

ÈL  CIGALETA 

(a  la  veïna  que  surt  de  la  cambra  de  la  noia) 
'  Què  fa  la  Xivet? 


VEÏNA  PRIMERA 

Està  molt  més  tranquila,  però's  veu  que  té  el 
mal  a  dintre,  perquè  de  tant  en  tant  fa  unes  extre- 
mituts! 

EL  PATRACS 

Una  malevolença  costa  molt  de  curar. 

EL  CIGALETA 

El  Bordet  té  la  culpa  de  tot,  i  si  la  seva  dóna 
no  treu  el  mal  de  la  noia  us  juro  per  la  meva 
salut  que  la  mataré. 

EL  PATRACS 

Ai,  no  fassis  juraments  per  la  salut! 

VEÏNA  PRIMERA 

{entornantse'n  a  la  cambra) 
Deu  te  podria  castigar! 


48 


J.  VALLMITJANA 


EL  CIGALETA 

Dadatta!  Dadatta!  Esteu  aturdida! 

LA  DADATTA 

Sí,  fill  meu;  no  més  veig  que  coses  esgarrifoses! 

EL  PATRACS 

Distreieu-s,  dóna;  digueu  l'oració. 

LA  DADATTA 

Ja  The  dit  més  de  dèu  vegades. 

EL  PATRACS 

Aixís  no  us  cal  tenir  por.  Es  que  també  teniu 
de  saber  una  cosa,  que  potser,  en  tants  anys  que 
teniu,  encara  no  la  sabeu.  Quan  una  persona't  té 
quimera  i't  tira  una  maledicció,  perquè  ella's 
pensa  que  li  has  fet  un  mal  i  no  li  has  fet,  ales- 
hores la  maledicció's  torna  contra  d'ella. 

LA  DADATTA 

I  si  l'hi  has  fet  sense  pensar  o  ha  sigut  una  cosa 
sense  malicia? 

EL  PATRACS 

Aleshores  la  maledicció  no  té  tota  la  força  del 
que  la  tira,  i  això  que  ha  passat  aquí  no  es  altra 
cosa  que  quimeres  de  famílies. 

LA  DADATTA 

I  aquells  homes,  què  hauran  fet? 

EL  CIOALETA 

.  Res,  Dadatta!  Hauran  fet  jurar  al  Bordet,  i  jo 
crec  que  haurà  jurat  sense  empassar-se'l  jura- 
ment, perquè  fins  aquí  ell  no  va  dir  res  que  po- 
gués fer  cap  mal  a  la  noia.  Però,  com  que  vos 
vàreu  maleir  la  seva  casta,  i  cada  hu  se  sent  dels 
seus... 


LA  DADATTA 

Es  veritat,  fill  meu!  Tu  vols  la  noia? 

EL  CIOALETA 

t  Com  no  l'haig  de  voler,  tant  hermosa?  Per  ella 
daria  la  meva  vida.  Deixeu-me-la  endur,  Dadatta! 

LA  DADATTA 

Si  no  hi  ha  cap  desgracia  i  el  seu  batu  ho  vol, 
us  podeu  casar,  perquè  la  noia  es  molt  bona,  i  sé 
que  no  hem  de  passar  cap  afronta. 

EL  PATRACS 

Ja  ho  crec!  Es  tant  hermosa  com  honrada.  Sabs 
què  pots  fer?  Ves  a  buscar  el  teu  batu,  que,  pobre 
home,  dèu  estar  a  la  tenda  més  espantat! 

EL  CIOALETA 

Els  meus  batus  no  volen  que'm  casi  amb  cap 
dóna  que  no  sigui  de  la  nostra  terra. 

EL  PATRACS 

Tu  deixa-t  de  coses,  ves-lo  a  buscar  amb  una 

excusa;  li  dius  que  val  més  que  passi  aquesta  nit 
aquí.  Li  dius  que  pot  venir  un  mal  temps. 

EL  CIGALETA 

An  ell  sí  que  tant  li  fa,  el  temps!  Hi  vaig,  Da- 
datta? 

LA  DADATTA 

Sí,  ves-hi,  que  si  ell  torna  sà,  ja  ho  arreglarem. 

EL  PATRACS 

No  ha  de  tornar!  La  nostra  gent  mai  ha  tingut 
malícia. 

EL  CIGALETA 

Abans  deixeu-me  entrar  a  veure  la  noia. 

LA  DADATTA 

No!  Reina  del  cel!  Que  ni  goso  acostar-m'hi! 
Apa,  ves  a  buscar  el  teu  batu. 

EL  CIGALETA 

Salut!  Que  en  quatre  salts  soc  aquí  altra  vega- 
da! {Va  per  sortir  i  torna,  cridant:)  Dadatta! 
Dadatta!  El  Saloma  ja  torna! 

LA  DADATTA  (aixecant-sc) 
Que  ve  ferit? 

EL  PATRACS 

{que  s'haurà  apropat  a  la  porta,  mirant  els  que 
venen) 

Ca,  dóna!  Si  ve  més  tranquil  que  un  gínjol! 

{Al  defora  se  sent  la  remor  dels  que  venen.) 

EL  ciGALETA  {anant- se' rí) 

Vaja,  dóna,  ja'l  tenim  aquí;  tant  que  us  pensà- 
veu que  no  tornaria! 


ESCENA  XIX 
La  Dadatta,  el  Patracs,  el  Saloma 

I  LA  veïna  primera 


EL  SALOMA 

{enira  i,  des  de  la  porta,  diu:) 
Que  ja  tenies  l'alegria  de  ser  viuda? 

LA  DADATTA 

Ai;  mal  home!  No  diguis  això,  que  m'has  cos- 
tat més  llàgrimes! 

EL  PATRACS 

Ah,  si  que  ha  plorat  la  dóna! 

VEÏNA  PRIMERA 

{que  ha  entrat  darrera  del  Saloma) 
Com  que  no  n'hi  havia  pera  menos! 

i  EL  SALOMA 

i  Ont  es  la  noia? 

LA  DADATTA 

Es  allí  dintre.  Està  com  esperitada. 

EL  SALOMA 

Què  dius,  ara?  Ont  es? 

LA  DADATTA 

No,  no  hi  entris  pas. 

EL  PATRACS 

Deixeu-la  estar  tranquila. 

VEÏNA  PRIMERA 

Sí,  val  més!  Ja  està  molt  més  assossegada. 

LA  DADATTA 

D'una  maledicció  que  li  ha  tirat  la  Falaga.  I  ha 
promès  que  fins  que'l  seu  home  s'empenedeixi 
del  que  li  ha  fet  no  li  treurà  el  mal. 

EL  SALOMA 

El  seu  home  ja  ha  fet  el  jurament.  Era  igno- 
cent  de  tot. 

EL  PATRACS 

Ha  jurat? 

EL  SALOMA 

Es  tant  com  si  hagués  jurat. 

EL  PATRACS 

Bona  diferencia  hi  ha! 

VEÏNA  PRIMERA 

Calla,  tu!  Encara  no  n'hi  han  hagudes  prous, 
de  qüestions? 

EL  SALOMA 

Deixeu-me  entrar  a  veure  la  noia! 

'  LA  DADATTA 

{amb  els  braços  oberts  perquè  no  hi  entri) 
Et  dic  que  no  hi  entris! 

EL  SALOMA 

Es  ma  filla!  Jo  vull  entrar-hi! 

LA  DADATTA 

No!  Per  allò  que  més  vulguis  d'aquest  món, 
que  si  hi  entres  pot  venir-nos  una  desgracia! 

EL  SALOMA 

Que  vinga'l  que's  vulga!  Que  no  hi  ha  res  al 
món  que  jo  m'estimi  tant  com  l'a  meva  filla!  Ont 
es  aquell  xavó? 

EL  PATRACS 

Es  a  buscar  el  seu  batu. 

EL  SALOMA 

Vaja,  ja  no  puc  més!  Vaig  a  veure  la  noia,  en- 
cara que  s'obri  l'infern! 
{Dona  una  empenta  a  la  mare,  la  qual  queda 

aturdida  a  terra,  i  els  altres  estan  amb  ex- 
pectació esperant  què  succeirà.) 

LA  DADATTA 

Aneu  a  buscar  la  Falaga!  Digueu-li  que  vinga 
a  treure  el  mal  que  ha  donat  a  la  noia.  {A  la  veïna.) 
Tu,  arriba-t'hi!  Aneu,  algun  de  vosaltres!  Digueu- 
li  que  tot  el  mal  que  desitja  per  la  noia  me'l  don- 
gui  a  mi !  Digueu-li  que  aquí  hi  ha  una  mare  que 
plora,  com  ploraria  ella  per  un  fill  seu!  Digueu-li 
que  compliré  tots  els  càstics  que  ella  m'imposi! 
Que  més  m'estimaria  sofrir  el  mal  d'una  ferida, 
que  el  dolor  de  veure-m  la  filla  com  me  la  veig! 
Digueu-li  que  soc  mare  i  que  ella  també  ho  es! 

EL  PATRACS 

Anem,  gent!  Anem-los  a  buscar;  ja  que'ls  ho- 
mes han  fet  la  pau,  que  no  pateixi  ningú! 

{Surt  el  Patracs  i  uns  quants  l'acompanyen.) 

EL  SALOMA 

{des  del  llindar  de  la  porta  de  la  cambra) 
Dadatta,  entra,  que  la  teva  filla't  crida! 

LA  DADATTA 

No...  de  cap  manera,  perquè  la  maledicció  ha 
sigut  pera  totes  dugués! 

EL  SALOMA 

Aneu  a  buscar  aquesta  dona! 

Ja  hi  són! 


LA  DADATTA 


i  LA  xivET  {des  de  dintre,  crida) 

Maré,  mare,  veniu! 

LA  DADATTA 

Oh,  no,  filla  meva!  Jo  no  puc  acostar-me  a  tu, 
perquè  estic  maleida! 

LA  XIVET 

{ploriquejant  i,  des  de  dintre:) 

Mare ! 

EL  SALOMA 

Entra!  Es  ta  filla!  Si  està  tranquila! 


No't  recordes  del  que  deia  l'avia,  que  era  de 
les  dònes  del  seu  temps  que  més  coses  sabia:  la 
gent  venia  de  tres  dies  lluny,  amb  els  peus  llagats, 
perquè  ella'ls  deslliurés  dels  mals  esperits.  I  a  les 
persones  esperitades  no  deixava  que  ningú  s'hi 
acostés,  perquè  deia  que  hi  ha  gent  dèbila,  que'ls 
esperits  hi  traspassen  desseguida. 


Per  això  jo  no  he  deixat  de  resar  l'oració; 
aquella  oració  que  ella  va  ensenyar-me;  la  que 
deslliura  de  tot  mal. 


LA  DADATTA 


EL  SALOMA 

LA  DADATTA 

Si  la  Falaga  no'ns  treu  això,  aquesta  nit  anirem 
a  cremar  les  llimones!  Farem  fum  de  llorer  beneit! 

EL  SALOMA 

La  Falaga  té  molta  força  amb  les  malediccions! 
Per  això  volia  anar-la  a  buscar  pel  jurament! 

LA  DADATTA 

No  hi  ha  cap  més  dóna  que  sàpiga  tant  com 
ella! 

VEÏNA  PRIMERA 

Fa  fer  tots  els  juraments!  Tant  serveix  pera  fer 
jurar  com  pera  curar  tota  mena  de  mals!  Ende- 
vina els  somnis  com  si  llegís  un  llibre! 

LA  DADATTA 

El  llibre  de  la  nostra  avia,  que  ella'ns  va  robar! 

EL  SALOMA 

Ens  ha  fet  mal  amb  les  nostres  mateixes  armes! 

VEÏNA  PRIMERA 

Vet-aquí  perquè  sab  tant! 

LA  DADATTA 

I  nosaltres,  que  perdem  la  casta,  cada  vegada 
serem  més  desgraciats! 


I 

ESCENA  XX 
Els  mateixos,  més  el  Bordet 

EL  bordet  {des  del  llindar) 
Se  pot  entrar? 

EL  SALOMA 

Entra  sense  permís,  que  aquesta  es  la  casa  de 
tots  els  nostres,  siguin  de  la  casta  que  siguin! 

EL  BORDET  (entrant) 
Què  teniu,  gent  afligida? 

LA  DADATTA 

El  mal  que  la  teva  dòna'ns  ha  volgut ! 

EL  BORDET 

La  dona  resa  a  casa,  empenedida  de  la  seva 
maldat,  i  com  diu  el  ditxo  de  la  nostra  gent:  «que 
qui  mal  dona,  bo  pot  fer  tornar»,  se  prepara  pera 
venir  desseguida  a  deslligar-vos  de  tot  mal  pen- 
sament! 

ESCENA  XXI 

ElS  MATEIXOS,  MÉS  EL  CiGALETA  I  EL  BaTU 

EL  CIGALETA  I  EL  BATU  {simultaniament) 
Se  pot  passar? 

EL  SALOMA 

Ben  oberta  es  la  porta  i  ben  gran  la  teulada 
per  aixoplugar-hi  a  tothom! 

EL  CIGALETA 

Saloma!  Vos  que  sou  el  més  honrat,  el  més  bo 
de  tota  la  plana;  vos  que  sou  el  pare  de  la  dóna 
que  es  la  única  que  estimo  al  món,  vos  demano 
que  me  la  doneu  per  muller! 

EL  BATU 

1  jo  també,  us  la  demano!  Ella  serà  la  vida  del 
meu  fill,  perquè  sens  ella  ell  no  viuria!  I  tot  quant 
tinc  en  or,  que  no  es  poca  cosa,  si  be's  mira,  i  tot 
quant  tinc  en  bestiar  serà  pera  ells! 

EL  SALOMA 

No  puc  acontentar-vos  fins  que  la  noia  estigui 
deslliurada. 

EL  BORDET 

Sí,  Saloma:  ta  filla  serà  deslliurada  tan  bon  punt 

la  Falaga  sigui  aquí!  {S'acosta  al  portal,)  Veus! 
Ja  es  aprop  del  pati ! 

{Tots  els  allí  reunits  queden  extranyats;  com 
que  ja  s'ha  fet  fosc,  compareixen  veïns  i  veï- 
nes amb  vestits  negres.  Els  uns  porten  cas- 
soles plenes  d'oli  que  crema;  els  altres,  ciris 
encesos,  i  també'n  porten  d'apagats,  que' Is 
van  encenent,  un  cop  són  a  dintre.  Les  veï- 
nes que  Ja  cuidaven  de  la  noia  han  posat 
molts  ciris  als  esgraons  de  l'habitació,  en 
forma,  com  es  natural,  que  quedi  pas  per 
passar-hi  el  Saloma,  que  entra  a  buscar  la 
noia.  La  Dadatta,  tant  bon  punt  veu  a  la 
Falaga,  se  li  agenolla  als  peus  i,  plorant, 
li  diu:) 


ESCENA  ÚLTIMA 
Els  MATEIXOS;  més  la  Falaga  i  la  multitut 


LA  DADATTA 

Mare  dels  teus  fills,  mata  aquesta  vella  com  si 
fos  un  animalot  verinós,  però  salva-m  la  filla! 

{El  Saloma  apareix  en  el  portal  de  l'habitació, 
portant  sa  filla,  la  Xivet,  la  qual  va  amb 
el  cap  baix,  afligida.  Darrera,  una  veïna 
porta  un  ram  de  llorer.  Tots  s'agenollen,) 

LA  FALAGA 

Filla  de  Saloma;  cap  rencunia't  guardo!  Que  en 
nom  de  Deu  siguis  deslliurada! 

EL  CIGALETA 

Saloma,  me  la  dareu,  ara? 

EL  SALOMA 

{tot  baixant  rescata) 

Sí;  passada  aquesta  diada,  serà  teva! 

{Ells  dos  s'abracen,  però  la  Dadatta  resta 
a  terra,  amb  les  mans  tapant-se  el  rostre. 
Els  demés,  sense  fer  fressa,  se  combinen  de 
tal  manera  que  les  dones  totes  passen  a  un 
costat,  com  apilotades,  i  els  homes  a  un  al- 
tre. Uns  i  altres  deixen  a  terra  els  ciris  i  les 
cassoles,  que  com  més  n'hi  hagin  millor.) 

LA  FALAGA 

{adonant-se  que  la  Dadatta  està  encara  aturdida) 

I  tu,  dóna  de  Saloma,  què  fas,  ploricosa?  Per- 
què no  abraces  la  teva  filla? 

VEÏNS 

Plora! 

LA  FALAGA 

Deixa  els  plors  pera  la  gent  de  maldat  i  mira 
fixo  al  cel  que'l  bon  Deu  te  guarda!  {Amb  to 
cerimoniós.)  Deslliurada  la  filla,  deslliurada  la 
mare ! 

{La  Dadatta  s'aixeca  i  abraça  la  filla,  i  una 
i  altra  agafen  un  ciri  fs  posen  al  lloc  que' Is 
correspon.  Entretant  el  Saloma,  al  bell  mitg 
de  l'escena  i  amb  el  seu  aire  respectuós,  diu :) 

EL  SALOMA 

Ja  que  avui  es  la  diada,  resem  tots  pel  bé  dels 
nostres  difunts,  perquè  siguin  la  pau  dels  vius  en 
la  terra.  En  nom  del  Pare,  del  Fill  i  de  l'Esperit... 

{La  multitut  remoreja  V oració.  El  teló  va  caient 
a  poc  a  poc) 


TELÓ 


OBRES  DE  L'AUTOR 

Pessetes 


Coses  vistes  i  coses  imaginades  (agotada). 

Fent  memòria .   ,   .   3 

Els  oposats  (agotada). 

De  la  ciutat  vella  (primera  part)   3 

Com  comencen  a  patir   1 

Sota  Montjuïc  (agotada). 

La  Xava  (agotant-se)   3 

Criminalitat  típica  local   1 

Els  jambus   1 

Els  zin-calós  (Els  gitanos)  (segona  edició)  .   .  1 

La  tasca   1 

Entre  gitanos   0'50 

Aires  del  mar   0'50 

L'abella  perduda   0'50 

El  corb    1 

L'Espanta   .  0'50 

Muntanyes  blanques   2 

En  Terregada   0'50 

La  gitana  verge   1 


EN  PREMPSA 
A  l'ombra  de  Santa  Maria  (novela). 


Preu:  uns 


